SKRIFTLIG FORESPØRGSEL P-2771/99

af Mario Mastella (PPE-DE) til Kommissionen

(7. januar 2000)

Om: Formodningen om europæisk forbud mod anvendelsen af pizzaovne

I den italienske presse er der fornyligt fremkommet oplysninger, som senere er blevet officielt dementeret af en talsmand fra Europa-Kommissionen, om, at der skulle findes et direktiv i Den Europæiske Union gående ud på at forbyde anvendelsen af pizzaovne til fremstilling af fødevarer, da de ikke svarer til de nye europæiske hygiejnebestemmelser. Alt dette har skabt berettiget bekymring inden for italiensk gastronomi og navnlig inden for traditionel napolitansk pizzafremstilling, et symbol på excellent madlavningskultur, som er kendt og værdsat i hele verden til hvis fremstilling der traditionelt anvendes en ovn af brændt ler.

Ifølge nogle pressemeddelelser er det takket være flere senere meddelelser fra Europa-Kommissionen lykkedes Italien at få gennemført midlertidig fritagelse fra dette forbud, om end mange italienske kommuner allerede skulle være begyndt ikke længere at give tilladelse og licens til at installere og anvende nye ovne af frygt for, at disse før eller siden bliver definitivt forbudt ved lov.

Kommissionen bedes derfor på baggrund af ovennævnte redegørelse med det formål at beskytte forbrugernes ret til korrekt information oplyse, om de pågældende bestemmelser findes;

Kommissionen bedes derfor i bekræftende fald oplyse, på grundlag af hvilke hygiejniske og sanitære faktorer dette direktiv er udstedt;

Kommissionen bedes derfor oplyse om den ikke mener, at foranstaltninger af denne art indirekte kan virke krænkende for napolitansk fantasi og tradition, som har gjort napolitansk pizza til den mest kendte og værdsatte i hele verden med negativ virkning også på beskæftigelsen, i og med at pizzariaer og bagerier, der er knyttet til en håndværksproduktion risikerer at forsvinde fra markedet;

Kommissionen bedes derfor endelig at oplyse, om Kommissionen ikke finder det mere hensigtsmæssigt at udsende nye forskrifter som ikke rammer typiske og traditionelle kvalitetsprodukter i Den Europæiske Unions medlemsstater, men snarere definitivt anerkender og beskytter dem.

Svar afgivet på Kommissionens vegne af Erkki Liikanen

(1. februar 2000)

Kommissionen har kendskab til påstande i den italienske presse og andre italienske medier vedrørende et EU-direktiv om hygiejne, der kunne føre til et forbud mod brug af de traditionelle italienske træfyrede pizzaovne. Kommissionen kan bekræfte, at disse påstande overhovedet ikke har noget på sig, og at der slet ikke findes eller er fremsat forslag vedrørende hygiejnekrav til træfyrede pizzaovne.

De europæiske hygiejnebestemmelser, der omfatter bagning af traditionelle pizzaer er Rådets direktiv 93/43/EØF af 14. juni 1993 om levnedsmiddelhygiejne(1). Men der er ingen bestemmelser heri, som ville gøre et forbud mod brug af træfyrede pizzaovne påkrævet. Hverken ovne eller andet specifikt udstyr til tilberedning af levnedsmidler nævnes. Direktivet omfatter mange forskellige typer virksomheder, der tilvirker levnedsmidler, og som anvender mange forskellige former for fremstillingsudstyr og kogegrej, og derfor fastlægger direktivet meget brede principper for levnedsmiddelhygiejne. Herefter kræves det, at udstyr, der kommer i direkte berøring med levnedsmidler, skal holdes i god stand og vedligeholdes således, at forurening af levnedsmidlerne i videst muligt omfang undgås. Udstyret skal kunne rengøres og om fornødent desinficeres, og det omgivende område skal også kunne rengøres.

Kommissionen overvejer for tiden et forslag, der går ud på at nyudforme og samle de eksisterende 14 direktiver om levnedsmiddelhygiejne, herunder direktiv 93/43/EØF, i en samlet tekst. Dette indebærer ikke ændringer af den eksisterende lovgivning, der omfatter tilberedning og bagning af pizzaer. Foranstaltningen vil tage sigte på at undgå sundhedsrisici, der stammer fra levnedsmidler, fremstilling og tilberedning af levnedsmidler i alle trin fra gård til forbruger.

Hvor der måtte optræde særlige uacceptable sundhedsrisici med tilknytning til produktion, fremstilling eller tilberedning af levnedsmidler hvilket bedst kan undgås via foranstaltninger, der træffes på fællesskabsplan vil Kommissionen fortsat søge at træffe de nødvendige foranstaltninger til at beskytte forbrugernes sundhed.

(1) EFT L 175 af 19.7.1993.